Hun tror det blir helt vanlig å overvåke barn med GPS om få år

I 2010 ble norske Silje Vallestad en del av en het debatt om overvåking av barn.

Silje Vallestad bor i USA, men ser fortsatt på Norge som et viktig marked for sine mobil-sikkerhetsløsninger. Ørjan Deisz

8. juli 2014 11:06 Sist oppdatert 8. juli 2014

Har du tips til denne saken? Kontakt journalisten her på e-post, send til vår krypterte varsleportal eller send vanlig post til Arild Færaas.

I Norge er gründeren mest kjent som «Bipper-Silje».

Da debatten raste i 2010 ble hun av flere mer eller mindre fremstilt som en «Big mother». En som ville tjene penger på totalovervåking av barn, etter at hun lanserte tjenesten Bipper som gjorde at man kunne kontrollere hvor barna var.

Les også:

Les også Sten Johnsen kan alltid se hvor døtrene er

— Hard debatt i Norge

– Debatten var mye hardere i Norge enn andre steder, sier Vallestad på telefon fra California. Hun har vunnet mange priser, blant annet ble hun kåret til årets kvinnelige gründer i Norge i 2011.

Men nå, fire år senere, tror hun debatten vil bli annerledes.

– Det har skjedd mye siden 2010. Da hadde ikke folk flest smarttelefoner, og apper knyttet opp mot GPS var ikke så vanlig. I dag deler vi lokasjonen hele tiden uten at vi har kontroll med hvem som vet hvor vi er. Det er det som er skummelt.

Bakgrunn:

Les også Datatilsynet skeptisk til mobiltjeneste for barn

— Markedet var ikke modent

Vallestad mener at markedet ikke var modent da Bipper ble lansert, og nå satser selskapet hennes først og fremst på en sikkerhetstjeneste - bsafe - som også retter seg mot voksne.

— Verden har vært gjennom en teknologisk sjokktilstand de siste årene, mener gründeren.

I et intervju med Computerworld i fjor sa Vallestad at Norge var et av de vanskeligste markedene.

— Vi har sagt fra dag én at foreldrekontroll ville bli «mainstream», men det har tatt litt lenger tid enn vi trodde, sa hun.

Aftenposten fortalte tirsdag om familien Johnsen som bruker en app for å holde oversikt over hvor døtrene er når de er alene ute.

Og nå i 2014 står Vallestad ved at en slik form for kontroll vil bli vanlig.

- Jeg tror det vil være standard om noen få år. Vi går i en retning av en verden hvor alt blir lokalisert.

Men også Vallestad ser faremomenter.

— Også barna mine bruker apper som tar deres lokasjon uten at de skjønner det. Derfor er det viktig at foreldre setter seg inn i hvordan forskjellige apper fungerer. Jeg vil ikke at fremmede skal se hvor barna mine er.

Les også:

Les også Du sier ja til å dele nesten hele livet ditt når du laster ned de vanligste appene

Skei Grande skeptisk

Venstre-leder Trine Skei Grande har tidligere engasjert seg i debatten om overvåking av barn.

— Jeg er ikke mot all kontroll. Det er kjempefint at foreldre er venner med barna på Facebook for å se hva som skjer, men det betyr ikke at de skal overvåke barna til enhver tid. Det er forskjell på å ha PC-en på kjøkkenet slik at foreldrene kan vite litt av hva som skjer, og å ha et spionprogram der du kan se alt som blir gjort på gutteværelset.

Grande frykter at det kan vokse opp en generasjon av borgere som ikke vil respektere andres integritet.

Trine Skei Grande er skeptisk til foreldres bruk av mobiltelefonen til å ha kontroll på sønner og døtre. Håkon Mosvold Larsen/NTB Scanpix

— Det spørs om de voksne synes det er greit når de er i 80-årene og ungene vil overvåke alt de gjør. Jeg synes at både 13-åringer og 82-åringer skal ha rett til å forelske seg i skjul.Venstre-lederen innrømmer at det ikke er lett for politikerne å gå inn og regulere hvordan foreldrene skal kontrollere barna sine.

— Men det er viktig at debatten kommer. Da det på 80-tallet var en debatt om hvorvidt foreldre skulle lese dagbøkene til barna, ble det også en debatt i norske hjem.

- Integreringsperspektiv

Heller ikke forsker Elisabeth Staksrud vil ha en utvikling hvor flere barn blir overvåket.

— For enkelte barn og i enkelte familier kan det å følge ungene med GPS være et valg foreldre tar, og det må man respektere. Men jeg vil fraråde det som en generell foreldrestrategi. Det handler om hva slags barn vi vil ha. Det viktigste er hva vi installerer mellom ørene deres, ikke i mobiltelefonen.

Leder i Unge Høyre, Kristian Tonning Riise, mener dette er en bekymringsfull utvikling.

— Alle barn og ungdom har perioder der de tester ut grenser, og det er ikke ønskelig eller sunt at de skal måtte tenke på at foreldrene deres kontrollerer dem hele tiden.

Han mener også det er en fare for at teknologien kan misbrukes.

— Det kan bli ekstra utfordrende for særligmange unge minoritetskvinner, som vi vet at er utsatt for et sterkt sosialtpress og kontroll hva gjelder omgangskrets, venner, kjærester, osv.

Les også:

Les også Sosiale medier ødelegger meg

— Mer frihet med teknologi

Bipper-gründer Silje Vallestad mener at den nye teknologien kan gi barna mer frihet, og at det sjelden kommer frem i debatten.

— Å finne den riktige balansen er ikke lett, og hvor den ligger vil utvikle seg over tid. Men jeg tror at teknologi kan gi mye mer frihet til barna våre. For eksempel kan barna få lov til å ta bybanen i Bergen alene når de har fått en mobil, for da vet du at barna kan ringe deg om det er noe. De kan også få gå hjem fra skolen alene eller være lenger ute og leke.

Hun presiserer også at hun er for åpenhet og ikke vil anbefale noen å overvåke barna i skjul.

Fakta Silje Vallestad Født: TromsøBor: For tiden i California USA. Ellers i Bergen.Startet organisasjonen World Voices i 1997. Redaktør for boken «Har du 2 sekunder?». Samfunnsøkonom utdannet ved UiB og NHH.Ble i 2013 utnevnt til «Young Global Leader» av World Economic ForumYrke: Grunnlegger av Bipper Communication AS. Selskapet har utviklet sikkerhetsappen bSafe, hvor kjendis og skuespiller Jada Pinkett Smith er blant investorene.Kilde: Bergens Tidende Vis mer